જેમાં મેં મારા બમણા દલિતપણાની વાત તથા દેવગિરા સંસ્કૃત ભણ્યાને લીધે એક દલિત સ્ત્રીને સવર્ણ સમાજ દ્વારા થઈ રહેલ અસહ્ય અપમાન તથા અન્યાયની વાત કરી હતી.’ જગજીવનરામજીએ આ પત્ર નહેરુ સમક્ષ મૂકેલ. તથા તત્કાલીન પ્રધાનમંત્રી નહેરુજીના આદેશથી મહારાષ્ટ્રના મુખ્યમંત્રી શ્રી યશવંતરાવ ચૌહાણે દલિત વિદૂષીની આ ટપાલનો જવાબ ટેલિગ્રામ દ્વારા આપ્યો હતો. નહેરુજીએ પોતે મનીઓર્ડર દ્વારા કુમુદને તે જમાનામાં 250 રૂપિયાનો મનીઓર્ડર મોકલી આપ્યો હતો. પોતાની ટપાલ આવો સુખદ માહોલ સર્જી શકશે તેવું લેખિકાએ ક્યારે કલ્પ્યું નહોતું.‘ હું જાણે બે દિવસની અંદર જ કોઈ મહત્ત્વપૂર્ણ હસ્તી બની ગઈ હતી. મને લાગતું હતું કે હવે મને કોઈ મોટી ઓફિસમાં કારકુનની નાની એવી નોકરી મળી જશે, પરંતુ મારી આ આશા ઠગારી નીવડી.’ મુખ્યમંત્રીશ્રીએ કુમુદ પાવડેને મળવા બોલાવ્યા તથા એક દલિત હોવા છતાં સંસ્કૃત જેવી દેવગિરામાં પ્રભુત્વ મેળવવા માટે અભિનંદન આપ્યા, પરંતુ કોઈ નોકરી આપી નહીં. ‘સંસ્કૃત જેવી મહાન ભાષાના વિદ્યાર્થીઓને આમ નજીવી નોકરી પાછળ દોડવું ન શોભે. તમે જ્ઞાનપ્રાપ્તિના માર્ગે આગળ વધો...’ સફળતા તમારા કદમ ચૂમશે તેવો આદર્શવાદી દિલાસો આપીને તેમણે કુમુદ પાવડેને પોતાની ઓફિસમાંથી વિદાય કર્યા. દલિત લેખિકાએ લખેલ પીડાની ટપાલ દિલ્હી સુધી પહોંચી ખરી, જવાબ પણ આવ્યો પરંતુ કોઈ અર્થ સર્યો નહીં.